બધાને મોઢે એક જ વાત છે કે જયલલિતાના મૃત્યુ બાદ AIADMKમાં સર્જાયેલી અંધાધૂંધી અને વર્તમાન સરકાર સામે પ્રજામાં વધતી નારાજગીએ કલાકારોનો રાજકારણ- પ્રવેશને આસાન બનાવ્યો છે. કરુણાનિધિના પરિવારની આસપાસ જ DMKનું વર્તુળ વિસ્તરેલું છે, તેથી તે પણ AIADMKનો વિકલ્પ પૂરો પાડવાની સ્થિતિમાં નથી. રજનીકાંત અને કમલ હસનની મિત્રતા જૂની છે, પણ આ બે જૂના મિત્રોએ નાયકત્વ માટે જુદો જ માર્ગ અપનાવ્યો છે. રજનીકાંતે વ્યક્તિત્વના વેગ અને વાકપટુતાથી અને કમલ હસને ઉત્કૃષ્ટ અભિનયથી સમજદાર દર્શકોને આકર્ષ્યાં. હવે તેમના રાજકીય અવતારમાં આવી જ ભિન્નતા જોવા મળી રહી છે. હવે એ જોવું રહ્યું કે મધ્યમ વર્ગીય અર્થતંત્ર બનવા તરફ જઈ રહેલા તામિલનાડુની સાતત્યપૂર્ણ રાજકીય દિશાની ઝંખના કોણ પૂરી કરે છે ?